MEMORANDUM TA’ SPJEGAZZJONI

1.KUNTEST TAL-PROPOSTA

Is-17-il laqgħa tal-Konferenza tal-Partijiet (CoP17) tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES), se ssir f'Johannesburg, l-Afrika t'Isfel, bejn l-24 ta' Settembru u l-5 ta’ Ottubru 2016. L-għan tas-CITES huwa li tiżgura li l-kummerċ internazzjonali fl-annimali u fil-pjanti selvaġġi ma jkunx ta' theddida għas-sopravivenza tal-ispeċijiet fis-selvaġġ. CITES tirregola l-kummerċ internazzjonali f'iktar minn 35 000 speċi ta' pjanti u annimali li huma jew jistgħu jkunu mhedda minn tali kummerċ. Il-CoP tas-CITES hija l-korp ta' tmexxija tal-Konvenzjoni, li normalment tiltaqa' kull tliet snin.

Fil-CoP17, il-Partijiet tas-CITES se jiddiskutu u jiddeċiedu dwar proposti (i) għal emendi fl-Appendiċijiet I u II tal-Konvenzjoni u (ii) għall-interpretazzjoni u l-implimentazzjoni tal-Konvenzjoni. Ħafna mill-entrati fuq l-aġenda tal-CoP17 huma riżultat tal-ħidma intersessjonali mibdija fil-CoPs preċedenti u mwettqa mill-Kumitati Permanenti tal-Annimali u tal-Pjanti tas-CITES. Entrati oħrajn fuq l-aġenda ġew inklużi mill-Partijiet tas-CITES. Għadd ta' proposti marbuta mar-Riżoluzzjonijiet u d-Deċiżjonijiet tas-CITES, kif ukoll proposti għal emendi tal-Appendiċijiet tal-Konvezjoni CITES ġew sottomessi fis-26 ta' April 2016 mill-UE u l-Istati Membri tagħha lis-Segretarjat tas-CITES għall-inklużjoni fl-aġenda tal-CoP17 tas-CITES. Bħala total, l-aġenda tal-CoP17 tas-CITES fiha 180 entrata.

L-Unjoni saret Parti kontraenti għall-Konvenzjoni f'Lulju 2015. Il-Konvenzjoni hija implimentata fl-Unjoni Ewropea permezz tar-Regolament tal-Kunsill (UE) Nru 338/97 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom u Regolamenti tal-Kummissjoni assoċjati. Fid-dawl tal-kompetenza tal-Unjoni dwar kwistjonijiet marbuta mal-kummerċ u mal-ambjent u mal-effetti tad-deċiżjonijiet meħuda mill-Konferenza tal-Partijiet dwar l-implimentazzjoni tar-Regolament tal-Kunsill (KE) Nru 338/97, hemm il-ħtieġa li tiġi adottata pożizzjoni tal-Unjoni dwar il-proposti sottomessi lill-Konferenza.

Id-dokument preżenti jistabbilixxi l-proposta tal-Kummissjoni għal pożizzjoni tal-UE dwar l-entrati fuq l-aġenda tal-CoP. Din il-proposta hija konformi mal-politika ambizzjuża tal-UE għall-protezzjoni tal-bijodiversità, għall-promozzjoni tal-kummerċ sostenibbli u kontra t-traffikar fil-ħajja selvaġġa, kif notevolment rifless fl-istrateġija tal-bijodiversità tal-UE, l-istrateġija tal-UE "Kummerċ għal kulħadd", il-Politika Komuni tas-Sajd tal-UE, il-Pjanijiet ta' Azzjoni tal-UE kontra t-traffikar fil-ħajja selvaġġa u għall-konservazzjoni u l-ġestjoni tal-klieb il-baħar u b'konsiderazzjoni tal-istudju ffinanzjat mill-UE "Larger than Elephants. Input for an EU strategic Approach to a wildlife conservation in Africa".

2.BAŻI ĠURIDIKA, SUSSIDJARJETÀ U PROPORZJONALITÀ

Il-bażi ġuridika proċedurali għad-Deċiżjoni tal-Kunsill proposta hija l-Artikolu 218(9) TFUE, li huwa l-bażi xierqa għal att li jiddefinixxi l-pożizzjoni tal-UE f' "korp stabbilit permezz ta' ftehim internazzjonali" (bħall-CoP tas-CITES), meta dak il-korp jintalab jadotta atti li jkollhom effetti ġuridiċi.

Il-bażijiet ġuridiċi sostantivi huma l-Artikolu 207, l-Artikolu 192 tat-TFUE, il-paragrafu 1, ladarba l-miżuri maqbula skont il-Konvenzjoni CITES, filwaqt li jeżerċitaw għan ambjentali, huma fil-parti l-kbira tagħhom ta' natura marbuta mal-kummerċ.

3.RIŻULTATI TAL-KONSULTAZZJONIJIET MAL-PARTIJIET IKKONĊERNATI U L-VALUTAZZJONIJIET TAL-IMPATT

Il-Kummissjoni tinsab f'kuntatt regolari mal-partijiet ikkonċernati li għandhom interess fil-kwistjonijiet koperti mill-Konvenzjoni CITES, bħall-NGOs ambjentali, is-setturi tal-kummerċ li jinnegozjaw fil-prodotti tal-ħajja selvaġġa u l-organizzazzjonijiet tal-kaċċa. Fit-23 ta' Mejju 2016, is-servizzi tal-Kummissjoni kellhom laqgħa konsultattiva speċifika mal-partijiet ikkonċernati biex jiksbu l-fehmiet tagħhom dwar il-kwistjonijiet li qed jiġu diskussi għall-CoP17 tas-CITES. Fl-24 ta' Mejju 2016, is-servizzi tal-Kummissjoni kellhom laqgħa informali ma’ esperti mill-Istati Membri biex jiddiskutu l-kwistjonijiet li għandhom jiġu diskussi fil-Konferenza tal-Partijiet. L-input fornut mill-partijiet ikkonċernati u minn esperti mill-Istati Membri ġie debitament ikkunsidrat mill-Kummissjoni fl-iżvilupp tad-Deċiżjoni tal-Kunsill proposta.

Fehmiet esperti oħrajn, bħall-analiżi tas-Segretarjat mis-CITES u mill-IUCN u minn TRAFFIC tal-proposti kollha sottomessi għall-CoP17 tas-CITES, kif ukoll mill-Panel Konsultattiv Espert tal-FAO għall-valutazzjoni tal-proposti għal emenda tal-elenkar tal-ispeċijiet tas-CITES ma setgħux jiġu kkunsidrati għaliex ma kinux disponibbli fil-ħin għall-proposta tal-Kummissjoni, iżda għandhom jiġu kkunsidrati bis-sħiħ meta l-proposta tiġi diskussa mal-Istati Membri fil-Kunsill.

Il-bidliet fl-Appendiċijiet tal-Konvenzjoni CITES jeħtieġ li jirriflettu l-acquis tal-UE, permezz ta' bidliet korrispondenti fir-Regolament tal-Kunsill (KE) Nru 338/97. Dan se jirriżulta fl-istabbiliment jew it-tneħħija ta' restrizzjonijiet għall-kummerċ mill-UE, fiha jew madwarha għall-ispeċijiet konċernati minn dawn il-bidliet. Il-volum u l-valur tal-kummerċ marbut mal-UE li jista' jiġi effettwat mill-proposti għal emenda tal-Appendiċijiet tas-CITES magħmula waqt il-CoP17 tas-CITES huma limitati, sabiex l-ispejjeż soċjoekonomiċi u amministrattivi tal-implimentazzjoni tagħhom ikunu modesti.

4.IMPLIKAZZJONIJIET BAĠITARJI

Bħala Parti, l-UE trid tipprovdi kontribuzzjoni annwali għall-Fond Fiduċjarju tas-CITES. Din il-kontribuzzjoni se tevolvi skont il-konklużjonijiet tad-diskussjonijiet waqt il-CoP17 tas-CITES dwar il-baġit għall-perjodu 2017-2019. Il-kontribuzzjoni annwali mill-UE għall-2016 kienet tammonta għal EUR 140 000 li kienet koperta f'pagamenti eżistenti.

5.ELEMENTI OĦRAJN

Għadd kbir ta' dokumenti għall-CoP17 tas-CITES ma kinux disponibbli f'biżżejjed żmien biex il-Kummissjoni tipproponi pożizzjoni tal-Unjoni fil-preżent (b'mod partikolari d-dokumenti ta' ħidma - ara l-Anness II(1) tad-dokument preżenti). Il-Kummissjoni għalhekk tipproponi li l-pożizzjoni dwar dawn il-kwistjonijiet tiġi stabbilita matul id-diskussjonijiet fil-Grupp ta' Ħidma tal-Kunsill abbażi tal-valutazzjoni tal-Kummissjoni, jew matul il-CoP17 b'konformità mal-Artikolu 2 tal-abbozz tad-Deċiżjoni tal-Kunsill għal dokumenti li huma disponibbli biss matul il-laqgħa tal-CoP.





2016/0200 (NLE)